VENDIM
Nr. 958, datë 2.12.2020

PËR MIRATIMIN E PROCEDURAVE E TË KUSHTEVE TË CERTIFIKIMIT TË PERFORMANCËS SË ENERGJISË SË NDËRTESAVE DHE TË MODELIT, PËRMBAJTJES E KUSHTEVE TË REGJISTRIMIT TË “CERTIFIKATËS SË PERFORMANCËS SË ENERGJISË SË NDËRTESAVE”

Në mbështetje të nenit 100 të Kushtetutës dhe të pikës 7, të nenit 10, të ligjit nr. 116/2016, “Për performancën e energjisë së ndërtesave”, me propozimin e ministrit të Infrastrukturës dhe Energjisë, Këshilli i Ministrave

VENDOSI:

KREU I
DISPOZITA TË PËRGJITHSHME

1. Ky vendim e shtrin fushën e zbatimit vetëm në ndërtesat dhe në njësitë e ndërtesave të referuara në pikën 1, të nenit 10, të ligjit nr. 116/2016, “Për performancën e energjisë së ndërtesave”, sipas kategorive të përcaktuara me ligj.
2. Termat e përcaktuar në ligjin nr. 116/2016, “Për performancën e energjisë në ndërtesa”, kanë të njëjtin kuptim edhe në këtë vendim, ndërsa termat e mëposhtëm kanë këtë kuptim:
a) “Blloku i apartamenteve”, ndërtesë banimi me një numër të madh apartamentesh;
b) “Certifikata e përkohshme e performancës së energjisë (CPPE)”, dokument i lëshuar nga audituesi i energjisë në ndërtesa, ku përcaktohet performanca e energjisë së një ndërtese ose të njësisë së një ndërtese në fazë projektimi;
c) “Raport i auditimit”, dokumenti që shoqëron Certifikatën e Performancës së Energjisë (në vijim CPE) sipas formatit të përcaktuar në rregulloren e hartuar nga agjencia përgjegjëse për eficiencën e energjisë dhe të miratuar nga ministri;
ç) “Raport i verifikimit”, dokumenti që shoqëron CPE-në sipas formatit të përcaktuar në rregulloren e hartuar nga agjencia përgjegjëse për eficiencën e energjisë dhe të miratuar nga ministri;
d) “Regjistri Kombëtar i Certifikatave për Performancën e Energjisë”, një bazë të dhënash, e cila krijohet e administrohet nga agjencia përgjegjëse për eficiencën e energjisë, e cila, për qëllime të këtij vendimi:
i. regjistron e ruan në bazën e të dhënave certifikatat për performancën e energjisë së ndërtesave dhe të njësive të ndërtesave;
ii. regjistron dhe ruan në bazën e të dhënave raportin e auditimit dhe raportin e verifikimit, si edhe informacione të tjera të lidhura me certifikatat e performancës së energjisë;
iii. lejon, përmes zyrtarit të autorizuar, procesin e mbikëqyrjes së CPE-ve nga agjencia përgjegjëse për eficiencën e energjisë; 
iv. siguron, përmes zyrtarit të autorizuar, lejimin e palëve të interesuara për të kontrolluar vlefshmërinë e certifikatave të performancës së energjisë dhe të raporteve të auditimit e të verifikimit që shoqërojnë certifikatën.
dh) “Zona e përbashkët”, zonë e një ndërtese, e cila përdoret nga dy ose më shumë njësi ndërtimi, për qëllime të përdorimit të përbashkët ose si një rrugë e tërthortë.

KREU II
KUSHTET DHE PROCEDURA PËR CERTIFIKIMIN E PERFORMANCËS SË ENERGJISË SË NDËRTESAVE

I. Kushtet e certifikimit të performancës së energjisë së ndërtesave
1. Kushtet e certifikimit të performancës së energjisë, për ndërtesat e reja dhe ato ekzistuese, në të gjithë territorin e Republikën e Shqipërisë, përfshijnë:
a) zbatimin e programit kompjuterik të miratuar që gjeneron CPE-në e ndërtesës nga auditues energjetik të certifikuar, në përputhje me Metodologjinë Kombëtare të Llogaritjes së miratuar, si mjeti unik që përcakton algoritmet e të gjitha detajet teknike për vlerësimin numerik të performancës së energjisë;
b) zbatimin e kërkesave minimale të performancës së energjisë në ndërtesat e përcaktuara në vendimin nr. 537, datë 8.7.2020, të Këshillit të Ministrave, “Për miratimin e kërkesave minimale të performancës së energjisë së ndërtesave dhe të elementeve të ndërtesave”;
c) verifikimin nga Agjencia për Efiçencën e Energjisë të të dhënave të dorëzuara nga audituesit energjetik, në përputhje me parashikimet e përcaktuara në pikën 2, të nenit 13, të ligjit nr. 116/2016, “Për performancën e energjisë së ndërtesave”.
II. Procedurat e certifikimit të performancës së energjisë së ndërtesave 
1. Çdo subjekt që ka në pronësi ose administrim një ndërtesë, për të cilën është i detyrueshëm certifikimi i performancës së energjisë, zgjedh një auditues energjie nga Regjistri i Audituesve Energjetik të certifikuar, të publikuar në faqen zyrtare të agjencisë përgjegjëse për eficiencën e energjisë.
2. Audituesi i energjisë kryen auditimin energjetik, duke ndjekur rregullat e përcaktuara në Kodin e Praktikës dhe lëshon CPE-në dhe raportin e verifikimit mbi bazën e të dhënave hyrëse. Për mbledhjen e të dhënave hyrëse për gjenerimin elektronik të një CPE-je, audituesi energjetik i certifikuar ndërmerr një studim në terren dhe përpunon të dhëna që çojnë në krijimin e:
a) dosjes së të dhënave dhe/ose të formularit të të dhënave hyrëse për programin kompjuterik të miratuar mbi bazën e të cilave audituesi energjetik kryen llogaritjet e gjeneron CPE-në;
b) shënimeve të terrenit - komentet mbi të dhënat e projektit, duke përfshirë vlerësimin profesional të shoqëruar me pamje fotografike nga objekti;
c) planimetrive, të prerjeve etj., të cilat lejojnë llogaritjen e performancës së energjisë. Kjo dosje duhet të përbëhet nga planimetri që mbulojnë të gjitha katet, zonimin dhe informacione të tjera që identifikojnë objektin e auditimit;
ç) pamjeve ajrore të ndërtesës nga imazhet satelitore apo pamje të ngjashme që identifikojnë qartë ndërtesën dhe paraqitjen e terrenit për të konfirmuar orientimin e vendndodhjen;
d) zonimit të hapësirave të brendshme sipas funksionit, sipas një kodi shenjash;
dh) të gjitha pamjeve të jashtme: para, prapa dhe anësore;
e) vizatimeve për prerjet e elementeve të ndërtesës – p.sh. mur i izoluar ose jo, ku duhet të përcaktohen të gjitha llojet e materialeve të shtresave që përbëjnë murin e karakteristikat termike të tyre;
ë) llojeve të xhamave, duke përfshirë vlerën G, sipas kritereve të dhëna në standardin EN ISO 410 dhe/ose të të njëjtit standard shqiptar në fuqi SSH EN 410 - Qelqi në ndërtim - Përcaktimi i karakteristikave ndriçuese dhe diellore të paneleve;
f) hijezuesit dhe karakteristikat termike të tyre;
g) konstruksionit të çatisë dhe të ndriçimit të çatisë;
gj) për çdo sistem ngrohjeje, ftohjeje, ventilimi dhe kondicionimi në varësi nga lloji i sistemit: vlerat e treguesit të eficiencës së energjisë (EER), llojin e çillerit/ftohësit e të gjeneratorit të nxehtësisë, sistemin e rikuperimit të nxehtësisë, praninë e ventilatorëve dhe pompave së bashku me fuqinë e pompës e/ose fuqinë specifike të ventilatorit, llojin e lëndës djegëse dhe kontrollet (duke përfshirë prodhuesin e pajisjeve teknike/modelin e numrin serial, e çdo dëshmi vlerësimi nga palët e treta);
h) emetuesit terminal të nxehtësisë për ngrohje/ftohjen brenda zonës/zonave;
i) sistemeve të kontrollit brenda dhomës/zonave (tërësi hapësirash);
j) llojit të sistemit të furnizimit me ujë të ngrohtë, eficienca, lënda djegëse, vëllimi dhe/ose humbjet e nxehtësisë në rezervuar, fuqia e pompës, riqarkullimi i ujit të ngrohtë;
k) llojit të sistemit/sistemeve të ndriçimit brenda zonave.

3. Në përfundim të auditimit energjetik dhe gjenerimit të CPE-së, duke përdorur programin kompjuterik të miratuar, audituesi i energjisë dërgon në formë elektronike, në sistemin kompjuterik, kërkesën për regjistrimin e “Certifikatës së performancës së energjisë” në Regjistrin Kombëtar të Certifikatave për Performancën e Energjisë.

KREU III
[bookmark: _Hlk40180614]MODELI, PËRMBAJTJA DHE KUSHTET E REGJISTRIMIT TË CERTIFIKATËS SË PERFORMANCËS SË ENERGJISË

1. Modeli, përmasat dhe përmbajtja e certifikatës janë sipas shtojcës 1, bashkëlidhur këtij vendimi.
2. Procedurat për regjistrimin e “Certifikatës së performancës së energjisë së ndërtesave” administrohen nga agjencia përgjegjëse për eficiencën e energjisë dhe përfshijnë:
a) kontrollin në Regjistrin e Audituesve Energjetik të Certifikuar, nëse audituesi i energjisë është i certifikuar;
b) kontrollin e të dhënave, si: identifikimi i vlerësuesit, identiteti i pronarit të ndërtesës, detajet e ndërtimit dhe të dhëna të tjera, për plotësimin e të dhënave në Regjistrin Kombëtar të Certifikatave për Performancën e Energjisë;
c) kontrollin, brenda 10 (dhjetë) ditëve punë, të vlerave hyrëse në programin kompjuterik të miratuar, të cilat janë përpiluar më parë nga agjencia përgjegjëse për eficiencën e energjisë, në përputhje me metodologjinë kombëtare të llogaritjes, të miratuar për vlerat hyrëse në programin kompjuterik të miratuar. Në qoftë se këto vlera nuk janë plotësuar sipas formatit, agjencia përgjegjëse për eficiencën e energjisë kërkon me postë elektronike nga audituesi energjetik rishikimin e tyre, brenda 5 (pesë) ditëve nga njoftimi. Aplikimi rifutet në procedurë pas plotësimit të këtyre vlerave; 
ç) regjistrimin e Certifikatës së Performancës së Energjisë, si dhe lëshimin e një numri unik identifikimi ose kodi të certifikatës, dhe të datës së lëshimit të saj;
d) lëshimin e certifikatës përfundimtare për performancën e energjisë tek audituesi dhe pronari i ndërtesës, vetëm kur janë plotësuar kushtet e certifikimit të performancës së energjisë së ndërtesave, të përcaktuara në ndarjen I, të këtij kreu.
[bookmark: _GoBack]2. Nëse Certifikata e Performancës së Energjisë, pas vlerësimit të hedhjes së vlerave hyrëse nga agjencia përgjegjëse për efiçencën e energjisë, refuzohet, audituesi kryen veprime korrigjuese ose kërkon tërheqjen e kërkesës për regjistrimin e Certifikatës për Performancën e Energjisë.
3. Regjistrimi përfundimtar i Certifikatës për Performancën e Energjisë, të lëshuar nga audituesi, bëhet nga agjencia përgjegjëse për eficiencën e energjisë, brenda 5 (pesë) ditëve pune, duke marrë vulën e firmën e agjencisë. Procesi i regjistrimit nuk parashikon verifikimin dhe kontrollin e CPE-së.

KREU IV
DISPOZITA TË FUNDIT

Ngarkohen Ministria e Infrastrukturës dhe Energjisë dhe Agjencia për Eficiencën e Energjisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.


ZËVENDËSKRYEMINISTËR
Erion Braçe




SHTOJCA 1
Modeli, përmasat dhe përmbajtja e CPE-së

